'ונהפוך הוא' תשע"ט – 'נס פורים קטן' של הוד השרון| "יש לכם אישור לקיים את התהלוכה!"
דף הבית על דא ועל הא מרן הגר"ח קנייבסקי שליט"א בירך את תורם הס"ת "שיהיה קידוש ה'" – כעבור שעתיים התקבל טלפון מפתיע מהעירייה: "יש לכם אישור לקיים את התהלוכה!"
לפני כחודשיים החלו בקהילת 'משיבת נפש' של ברסלב בעיר הוד השרון, בהכנות לקראת מעמד 'הכנסת ספר תורה' שנתרם לביהמ"ד של הקהילה ע"י משפחת שרף, מעמודי התווך של הקהילה. כרגיל, פנו לגורמים הרלוונטיים בעייריה ע"מ לקבל את האישורים הנדרשים לקיום התהלוכה כנהוג בקהילות ישראל, מביתו של התורם לעבר בית הכנסת. אך משום מה, בעירייה החליטו שהכנסת ספר תורה אינה מצדיקה קיום תהלוכה וחסימת צירים.
בקהילה החלו בצעדי שתדלנות והפעלת לחצים, אך ההתעקשות המוזרה עמדה בעינה. לא נותרה ברירה אלא להתארגן למעמד קצר שיתחיל מחצר בית המדרש.
יום לפני המעמד – שהתקיים לפני כשבועיים בי"ד אדר – נסעו חברי הנהלת הקהילה יחד עם תורם הספר לביתו של מרן שר התורה הגר"ח קנייבסקי שליט"א, כדי לכבדו בסיום כתיבת הספר. בין הדברים סיפרו לו על סירובה של העייריה לאפשר את התהלוכה. לאחר שמרן הגר"ח כתב את האות בספר תורה, בירך את הנהלת הקהילה בברכת "ברכה והצלחה", ולתורם הוסיף באופן מפתיע וחריג: "שיהיה קידוש ה'!".
והנה לאחר כשעתיים מברכתו של מרן שליט"א, הופתעו גבאי בית הכנסת לקבל טלפון ממחלקת הביטחון בעייריה: יש אישור לקיים את התהלוכה! לא זו בלבד, אלא שגם ניתן לבוא ולבחור את המסלול שרוצים… התדהמה שאחזה בהם גדלה והתעצמה, שכאשר הגיעו לבחור מסלול וביקשו להאריך את הדרך ולעבור במרכז העיר כדי להרבות את הקידוש ה' – אושר המסלול בתוך דקות ספורות ללא שום בעיות. "ונהפוך הוא!" – זו היתה התחושה המפעימה.
בסייעתא דשמיא, בתוך הזמן הקצר שנותר הצליחו לארגן את כל הנדרש: חופה, רכב, לפידים וכו', ובשעה היעודה התאספו קהל רב מכל רחבי העיר בפתח ביתם של משפחת שרף תורמי הספר, הנמצא במרחק כמה רחובות מבית המדרש.
את הקידוש ה' הגדול שהיה בעת יציאת התהלוכה בקול שירה וזמרה, לא ניתן לתאר. מכל עבר נהרו עוד ועוד מתושבי העיר, ששמעו את קול המצהלות ובאו לתהות לפשר השמחה, הציצו ונפגעו – נסחפו לתוך מעגלי הריקודים בשמחה פורצת גבולות ומסירה מחיצות. בהגיע התהלוכה לדרך רמתיים, הרחוב המרכזי של הוד השרון, עצרו עשרות נהגים, יצאו ממכוניתם והשתתפו בשמחה הסוחפת והסוערת.
ברכתו של מרן הגר"ח – "שיהיה קידוש ה'" – התקיימה במלואה!
(ע"פ ידיעה ב-JDN מאת זאב בלוי)
על דא ועל הא קידוש ה'